PMIndiaData/PMIndiaSum huggingface dataset:
शिक्षक दिनानिमित्त पंतप्रधानांनी शिक्षकांप्रती व्यक्त केली कृतज्ञता

डॉ. सर्वपल्ली राधाकृष्णन यांना वाहिली आदरांजली पंतप्रधान नरेंद्र मोदी यांनी शिक्षक दिनानिमित्त शिक्षकांप्रती कृतज्ञता व्यक्त केली आहे आणि डॉ. सर्वपल्ली राधाकृष्णन यांना आदरांजली अर्पण केली ट्विट्सच्या मालिकेत, ते लिहितात “राष्ट्र घडविण्याच्या योगदानाबद्दल आणि मने घडविण्यासाठी कठोर परिश्रमांचे योगदान देणाऱ्या शिक्षकांप्रति आम्ही नेहमीच आभारी आहोत. शिक्षक दिनाच्या दिवशी, शिक्षकांच्या उल्लेखनीय योगदानाबद्दल आपण त्यांचे ऋणी राहू. आपण डॉ. एस. राधाकृष्णन यांच्या जयंतीनिमित्त त्यांना आदरांजली अर्पण करूया. “ “आपल्या देशाच्या गौरवशाली इतिहासाशी आपले नाते अधिक दृढ करण्यासाठी आपल्या जाणकार शिक्षकांपेक्षा अधिक उत्तम कोणीच नाही. अलिकडच्याच #मनकीबात दरम्यान, आपल्या महान स्वातंत्र्यलढ्याबाबत कमी माहिती असलेल्या पैलूंबाबत विद्यार्थ्यांना शिक्षण देण्याची कल्पना मी शिक्षकांना सुचविली होती.“
ओ.पी.मेहरा यांच्या निधनाबद्दल पंतप्रधानांनी शोक व्यक्त केला

ओ.पी.मेहरा यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. ‘शूर आणि प्रख्यात देशभक्त ओ.पी.मेहरा यांच्या निधनाबद्दल मला दु:ख आहे. भारतासाठी त्यांनी दिलेल्या योगदानाबद्दल नेहमीच त्यांचे स्मरण केले जाईल.’ ओ.पी.मेहरा यांनी अनेक वर्ष देशसेवा केली आधी ते वायुदलात आणि नंतर क्रीडा प्रशासनात कार्यरत होते त्यानंतर ते राज्यांचे राज्यपाल देखील होते. माझ्या भावना त्यांच्या आणि त्यांच्या कुटुंबियांसोबत आहेत. मेहरा यांच्या आत्म्याला शांती मिळो अशी मी प्रार्थना करतो असे पंतप्रधानांनी आपल्या शोक संदेशात म्हटले आहे.
दक्षिण आशिया वन्यजीवन अंमलबजावणी श्रृंखला

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रीमंडळाच्या बैठकीत, दक्षिण आशिया वन्यजीवन श्रृंखला (एसएडब्ल्यूइएन) आणि भारत याबाबत भारताने ससंदीय ठराव करण्याला आणि औपचारिक सदस्य होण्याला मान्यता देण्यात आली. यामुळे सहकार्य, भागीदारी आणि क्षमता निर्मितीद्वारे सीमापार होणारे वन्यजीवन गुन्हे नियंत्रणात आणण्यासाठी सदस्य देशातील सहकार्य मजबूत होईल. एसएडब्ल्यूइएन या प्रादेशिक श्रृंखलेमध्ये दक्षिण आशियातल्या अफगाणिस्तान, बांगलादेश, भूतान, भारत, मालदीव, नेपाळ, पाकिस्तान आणि श्रीलंका या आठ देशांचा समावेश आहे. या विभागातील वन्यजीवन गुन्हयांना आळा घालण्यासाठी आणि अवैध व्यापार रोखण्यासाठी एक समाईक आणि मजबूत आंतर-शासकीय संस्था म्हणून कार्य करण्याचे लक्ष्य या श्रृंखलेसमोर आहे.
सौदी अरेबियाच्या पर्यावरण, जल आणि कृषी मंत्र्यांची पंतप्रधानांनी घेतली भेट

पंतप्रधान नरेंद्र मोदी यांनी सौदी अरेबियाचे पर्यावरण, जल आणि कृषी मंत्री अब्दुलरहमान अल फदली यांची भेट घेतली. पर्यावरण, जल आणि कृषी क्षेत्रात सहकार्याला भरपूर वाव असल्याचे पंतप्रधानांनी सांगितले. आपले पर्यावरण उत्तम राखणे आणि जलसंसाधनांच्या प्रभावी उपयोगासाठी एकत्रित काम करण्यासाठी आम्ही कटिबद्ध असल्याचे पंतप्रधान म्हणाले.
क्वाड नेत्यांच्या शिखर परिषदेच्या निमित्ताने पंतप्रधान नरेंद्र मोदी यांनी घेतली ऑस्ट्रेलियाच्या पंतप्रधानांची भेट

नवी दिल्ली, 24 मे 2022 पंतप्रधान नरेंद्र मोदी आणि ऑस्ट्रेलियाचे पंतप्रधान अँथनी अल्बनीज यांच्‍यामध्‍ये आज व्दिपक्षीय बैठक झाली. टोक्यो येथे आयोजित क्वाड सदस्य देशांच्या शिखर परिषदेनिमित्‍त आलेल्या नेत्यांबरोबर पंतप्रधान मोदी यांनी स्वतंत्र बैठका घेतल्या. निवडणुकीतील विजयाबद्दल अँथनी अल्बनीज यांचे पंतप्रधान मोदी यांनी अभिनंदन केले. उभय नेत्‍यांनी या बैठकीत व्यापार आणि गुंतवणूक, संरक्षण उत्पादन, नवीकरणीय- अक्षय उर्जा, यांच्‍यासह हरित हायड्रोजन, शिक्षण, विज्ञान आणि तंत्रज्ञान, कृषी संशोधन, क्रीडा, आणि लोकांमधील संबंध यांच्यासह सर्वसमावेशक धोरणात्मक भागीदारी अंतर्गत बहुस्तरीय सहकार्याचा आढावा घेतला. उभय पंतप्रधानांनी व्दिपक्षीय संबं‍धामध्‍ये सकारात्मक गती कायम ठेवण्‍याची इच्‍छा व्यक्ती केली. पंतप्रधान नरेंद्र मोदी यांनी ऑस्ट्रेलियाच्या पंतप्रधानांनी लवकरात लवकर भारत भेट द्यावी, अशी इच्छा व्यक्त करून त्यांना भारतभेटीचे निमंत्रण दिले.
भारतात साजऱ्या होणाऱ्या विविध सणांबाबत पंतप्रधानांनी शुभेच्छा दिल्या

पंतप्रधान नरेंद्र मोदी यांनी बैसाखी, वैसाखदी, मसादी, बोहाग बिहू, पोईला बौशाखी, विशू, महा विशुबा संक्रांती आणि पुथंडू या देशाच्या विविध भागात साजऱ्या होणाऱ्या सणांबाबत लोकांना शुभेच्छा दिल्या आहेत. या सर्व सणांमुळे आपल्या आयुष्यात आनंद आणि भरभराट होवो, अशी आशा पंतप्रधानांनी व्यक्त केली आहे. ‘येणारे वर्ष लोकांच्या विशेषत: तरुणांच्या आकाक्षांना पंख देणारे आणि सर्वांमध्ये सुसंवाद आणि आनंद पसरवणारे ठरो’, असे पंतप्रधानांनी म्हटले आहे.
प्रधानमंत्री स्वास्थ्य सुरक्षा योजनेंतर्गत 3 नव्या एम्सच्या उभारणीला मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, नागपूर (महाराष्ट्र), मंगलागिरी (आंध्र प्रदेश) आणि कल्याणी (पश्चिम बंगाल) या तीन ठिकाणी प्रधानमंत्री स्वास्थ्य सुरक्षा योजनेंतर्गत अखिल भारतीय आयुर्विज्ञान संस्था (एम्स) उभारायला मान्यता देण्यात आली. यासाठी 4,949 कोटी रुपये लागणार आहेत. महत्त्वाच्या राष्ट्रीय संस्था म्हणून नव्या एम्स स्थापन केल्या जातील. गुणवत्तापूर्ण वैद्यक शिक्षण, परिचारिका शिक्षण आणि जनतेला आरोग्य सुविधा या ठिकाणी दिल्या जातील. प्रस्तावित संस्थांमध्ये 960 खाटांच्या क्षमतेचे रुग्णालय असेल. या व्यतिरिक्त तिथे प्रशिक्षण विभाग, प्रशासकीय विभाग, आयुष विभाग, सभागृह, परिचारिका महाविद्यालय, रात्रनिवारा, वसतीगृह आणि निवासी सुविधा असतील. मलकानगिरी एम्ससाठी 1,618 कोटी, नागपूर एम्ससाठी 1,577 कोटी आणि कल्याण एम्ससाठी 1,754 कोटी रुपये खर्च अपेक्षित आहे. नव्या एम्सच्या उभारणीमुळे प्रादेशिक असंतुलन दूर व्हायला मदत होईल तसेच या भागातल्या नागरिकांना विश्वासार्ह आणि परवडण्याजोगी आरोग्य सुविधा उपलब्ध होईल. तसेच गुणवत्तापूर्ण वैद्यकीय शिक्षणाची सुविधा निर्माण होऊन या भागातील वैद्यक व्यावसायिकांची कमतरता दूर व्हायला मदत होईल. विदर्भासह इतर दोन्ही ठिकाणच्या आणि लगतच्या क्षेत्रातल्या मोठ्या लोकसंख्येला याचा फायदा होणार आहे. प्रधानमंत्री स्वास्थ्य सुरक्षा योजनेंतर्गत 6 नव्या एम्स कार्यरत झाल्या असून रायबरेली एम्सचे बांधकाम प्रगतीपथावर आहे. पूर्वपिठीका:- केंद्रीय अर्थमंत्र्यांनी 2014-15 च्या अर्थसंकल्पीय भाषणात या नव्या एम्सची घोषणा केली होती. त्यानुसार ही मान्यता देण्यात आली आहे. यामुळे आंध्रप्रदेश पुनर्रचना कायदा 2014 अंतर्गत देण्यात आलेल्या आश्वासनाचीही पूर्तता होणार आहे.
कोविड 19 पूर्व काळापासून सर्वाधिक प्रवासी संख्या नोंदवल्याबद्दल भारतीय नागरी विमान वाहतुकीचे पंतप्रधानांनी केले कौतुक

दैनंदिन प्रवासी संख्या 4 लाखांपर्यंत पोहोचल्याबद्दलच नव्हे, तर कोविड 19 पूर्व काळापासून आतापर्यंतची सर्वोच्च संख्या गाठल्याबद्दल पंतप्रधान नरेंद्र मोदी यांनी भारतीय नागरी विमान वाहतूक क्षेत्राचे कौतुक केले आहे. आर्थिक प्रगती आणि जीवनमान सुलभ होण्यासाठी महत्वाचे असलेले संपूर्ण भारतातील दळणवळण अधिक सुधारण्यावर केंद्र सरकारने लक्ष केंद्रित केले आहे असे मोदी म्हणाले. नागरी विमान वाहतूक मंत्री ज्योतिरादित्य सिंधिया यांच्या ट्विटचा दाखला देत पंतप्रधान म्हणाले; "उत्तम निदर्शक. संपूर्ण भारतातील दळणवळण सुधारण्यावर आमचे लक्ष आहे. हे सुलभ जीवन आणि आर्थिक प्रगतीसाठी महत्त्वाचे आहे."
पंतप्रधान नरेंद्र मोदी आणि ब्रिटनच्या पंतप्रधान यांच्यात दूरध्वनीवरुन संभाषण

ब्रिटनच्या पंतप्रधान थेरेसा मे यांनी आज पंतप्रधान नरेंद्र मोदी यांच्याशी दूरध्वनीद्वारे संवाद साधला. नुकत्याच झालेल्या दिवाळी सणाच्या शुभेच्छा उभय नेत्यांनी परस्परांना दिल्या. विज्ञान आणि तंत्रज्ञान, व्यापार आणि गुंतवणूक, संरक्षण आणि सुरक्षा यासह इतर क्षेत्रातही द्विपक्षीय सहकार्य अधिक दृढ करायला वाव असल्याचे उभय नेत्यांनी मान्य केले. पुढच्या आठवडयात पंतप्रधान मे यांच्या भारत भेटीदरम्यान त्यांचे स्वागत करायला आपण उत्सूक असल्याचे पंतप्रधान नरेंद्र मोदी यांनी सांगितले.
भारतीय कृषी संशोधन संस्था, झारखंड स्थापनेसाठी मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारतीय कृषी संशोधन संस्था, झारखंडच्या स्थापनेसाठी मंजुरी देण्यात आली. हजारीबागमधल्या गौरिया कर्मा गावात झारखंड सरकारने दिलेल्या 1000 एकर जमिनीवर ही संस्था उभारण्यात येणार असून यासाठी 200.78 कोटी रुपये खर्चाचा अंदाज आहे. या संस्थेत कृषी क्षेत्रातील सर्व विभागांचा जसे की धान्य उत्पादन, फलोत्पादन, पशुसंवर्धन, मत्स्योत्पादन, कुक्कुटपालन, रेशीम संवर्धन, मध उत्पादन इत्यादींचा समावेश असेल. पूर्व भारतातील कृषी क्षेत्रातल्या आव्हानांवरही ही संस्था काम करेल.
‘प्रगती’च्या माध्यमातून पंतप्रधानांचा संवाद

स्वयंप्रेरीत प्रशासन आणि वक्तशीर अंमलबजावणी करण्यासाठीचे आयसीटी आधारित बहुआयामी व्यासपीठ असलेल्या ‘प्रगती’(Pro-Active Governance and Timely Implementation PRAGATI) च्या माध्यमातून पंतप्रधान नरेंद्र मोदी यांच्या अध्यक्षतेखाली आज पाचव्यांदा संवाद साधण्यात आला. आपल्या या आढावा कार्यक्रमात पंतप्रधानांनी टपाल कार्यालयाशी संबंधित तक्रारींबाबत चिंता व्यक्त केली. समाजातील गरीब घटकासाठी टपाल सेवा महत्त्वपूर्ण असल्याचे नमूद करत पंतप्रधानांनी या विभागाला पॉलिसी लाभांची देणी, मनीऑर्डर, बचत खाते आणि टपाल पोहचण्यास होणारा विलंब आदी सेवांमध्ये सुधारणा करण्याचे निर्देश दिले. आंध्रप्रदेश, तेलंगणा, झारखंड, ओदिशा, छत्तीसगड, महाराष्ट्र, तामिळनाडू, पश्चिम बंगाल, उत्तराखंड, राजस्थान, गुजरात, हरियाणा आणि उत्तरप्रदेश या राज्यातील रेल्वे, रस्ते, ऊर्जा, दूरसंवाद आणि कृषी-पायाभूत क्षेत्रातील प्रमुख पायाभूत प्रकल्पांच्या प्रगतीचाही पंतप्रधानांनी आढावा घेतला. या प्रकल्पांमध्ये पश्चिम समर्पित मालवाहतूक मार्ग (वेस्टर्न डेडिकेटेड फ्रेट कॉरिडॉर) आणि चेन्नई मेट्रो रेल यांचाही समावेश होता. हे प्रकल्प लवकर पूर्ण होण्यासाठी कामाची गती वाढवावी असे आवाहन पंतप्रधानांनी यावेळी केले. नक्षलग्रस्त भागात मोबाईल सेवेच्या तरतूदी संदर्भातील योजनेचाही पंतप्रधानांनी आढावा घेतला. मागास भागातल्या सामान्य माणसासाठी मोबाईल सेवा अत्यंत महत्वाची असल्याच्या मुद्यावर पंतप्रधानांनी भर दिला. या योजनेच्या अंमलबजावणीत गती आणण्याचे निर्देश पंतप्रधानांनी संबंधित राज्यांना दिले. आसाम, उत्तर प्रदेश आणि कर्नाटक या राज्यातील तीन पोलिस ठाण्यांबरोबर व्हिडिओ वार्तालापच्या माध्यमातून गुनहा आणि गुन्हेगार नियंत्रण नेटवर्क आणि व्यवस्था (Criminal Tracking Network and Systems (CCTNS)) योजनेच्या प्रगतीचा आढावाही सादरीकरणाद्वारे पंतप्रधानांनी घेतला. या योजनेच्या अत्याधुनिकीकरणाची पातळी आणि अंमलबजावणीची गती देशभरात वाढवण्याचे आवाहन पंतप्रधानांनी यावेळी केले.
पंतप्रधानांनी सौदी अरबमधल्या व्यापारी प्रमुखांशी चर्चा केली

पंतप्रधान नरेंद्र मोदी यांनी आज रियाध इथे सौदीतल्या 30 प्रमुख कार्यकारी अधिकारी आणि व्यापारी प्रमुखांशी संवाद साधला. भारत आणि सौदी अरेबिया हे जुने मित्र असून उज्वल भविष्यासाठी नवी धाडसी पावले उचलण्यासाठी सिध्द असल्याचं पंतप्रधान म्हणाले. उभय देशातल्या संबंधांच्या ताकदीवर जोर देतानाच सौदीचे राजे सलमान यांनी आपल्याला भारतीय शिक्षकाने शिकवल्याचा उल्लेख केल्याचे स्मरण पंतप्रधानांनी केले. लोकशाही, लोकसंख्या आणि मागणी यांचा अनोखा मिलाप भारताच्या ठायी आहे, असं सांगतानाच विकास आणि प्रगतीला चालना देण्यासाठी गेल्या दोन वर्षात अनेक धोरणात्मक उपक्रम हाती घेण्यात आल्याचं पंतप्रधानांनी सांगितले. आरोग्य क्षेत्राविषयी बोलताना त्यांनी सांगितले की, वैद्यकीय उपकरणांच्या निर्मितीत गुंतवणूकीला प्रचंड वाव आहे. भारतातले आरोग्य क्षेत्र जागतिक दृष्ट्या दरांच्या तुलनेत मोठ्या प्रमाणात किफायतशीर असून वैद्यकीय पर्यटनालाही अमाप संधी आहेत. भारतीय परिचारिका आखाती देशात मोठ्या प्रमाणात असून प्रशिक्षित मनुष्यबळाचं त्या प्रमाण आहेत असं पंतप्रधान म्हणाले. आयात-निर्यातीच्या पलिकडे जाऊन तंत्रज्ञानाची देवाणघेवाण आणि संयुक्त गुंतवणूकीपर्यंत उभय देशातले आर्थिक संबंध विस्तारण्याचे आवाहन त्यांनी केले. पूर्वलक्षी कर आकारणी इतिहास जमा झाली असून अंदाज बांधण्याजोग्या दीर्घकालीन कर धोरणावर आपल्या सरकारचा विश्वास असल्याचे पंतप्रधानांनी सांगितले. सौदी अरेबिया पेट्रोलियम, नवीकरणीय ऊर्जा, पायाभूत सुविधा, संरक्षण आणि उत्पादन क्षेत्रात सुलभपणे गुंतवणूक करु शकतो असे त्यांनी सुचवले. याशिवाय खते, गोदामे, शीतगृहे सुविधा, कृषी क्षेत्रातली सौदी अरेबियाची गुंतवणूक दोन्ही देशांना लाभदायी ठरेल त्याचबरोबर सौदी अरेबियासाठी उत्कृष्ट दर्जाची खाद्य उत्पादने उपलब्ध करुन देईल असं पंतप्रधानांनी सांगितले. सायबर सुरक्षेच्या क्षेत्रात भारत आणि सौदी अरब यांनी एकत्रित काम करण्यावर पंतप्रधानांनी भर दिला.
तेल अविव येथे पोहोचल्यावर पंतप्रधानांनी केलेले निवेदन

सन्माननीय पंतप्रधान नेत्यनाहू, माझ्या बंधू-भगिनींनो, शालोम ले कुलाम अनी सेमिया मायोद लेहीयोत पो (इस्रायलमध्ये येऊन मला अतिशय आनंद झाला आहे.) इस्रायलचा दौरा करणारा पहिला भारतीय पंतप्रधान म्हणून मला हा वैयक्तिक सन्मान मिळाला आहे. मला इस्रायलला येण्याचे निमंत्रण दिल्याबद्दल तसेच माझे इतक्या आपुलकीने स्वागत केल्याबद्दल मी, माझे मित्र, पंतप्रधान नेत्यनाहू यांचा आभारी आहे. दोन्ही देशांमधल्या शतकांपासूनच्या दृढ संबंधांचा उत्सव या भेटीमध्ये साजरा होत आहे. गेल्या 25 वर्षांपासून दोन्ही देशांमध्ये निर्माण झालेल्या राजनैतिक संबंधांमध्ये कायमच एक शाश्वत आणि दृढ बंध जपला गेला आहे. मित्रांनो, इस्रायलच्या जनतेने लोकशाही मूल्यांवर आधारित एका देशाची निर्मिती केली आहे. तसेच अपरंपार कष्ट, सदिच्छा आणि नाविन्याच्या प्रेरणेतून त्यांनी हा देश घडवला आहे. आलेल्या अनेक अडथळयांना तुम्ही पार केले आणि आव्हानांचे संधीत रुपांतर केले. तुमच्या या कामगिरीला भारताचा सलाम ! आज 4 जुलै आहे. 41 वर्षांपूर्वी याच दिवशी इस्रायलमध्ये ऑपरेशन एन्टेबे झाले होते. याच दिवशी इस्रायलच्या अनेक ओलीस ठेवलेल्या नागरिकांची सुटका करतांना तुमचे पंतप्रधान बीबी यांचे मोठे बंधू योनी यांना वीरमरण आले होते. तुमचे हे वीर आणि त्यांचे कर्तृत्व आजही नव्या पिढीला प्रेरणादायी आहे. मित्रांनो, भारत ही अतिशय जुनी नागरी संस्कृती असली तरीही ते युवा राष्ट्र आहे. भारतातले 80 कोटी नागरिक 35 वर्षे वयाखालील आहे. भारताचे गुणवान आणि कुशल युवक आमच्या देशाला पुढे नेणारी शक्ती आहे. भारताला, भारतातील उद्योग, अर्थव्यवस्था, व्यापार करण्याची पध्दत आणि जगाचा सामना करण्याची दृष्टी या सर्व बाबतीत माझ्या दृष्टीकोनाला ही युवा शक्ती सत्य स्वरुपात आणते आहे. मित्रांनो, आमच्या या शाश्वत आणि गतिमान वृध्दीत व सर्वांगिण विकासात इस्रायल हा अतिशय महत्वाचा भागिदार आहे. विज्ञान, तंत्रज्ञान, संशोधन आणि उच्च तंत्रशिक्षण यांच्या आधारे विकासातील आव्हानांचा सामना करण्याचा दोन्ही देशांचा सामायिक प्रयत्न आहे. याच क्षेत्रात दोन्ही देशातील कुशल युवा शक्ती आणि स्वयं उद्योजकांना एकत्र आणून त्यांच्या सर्जनशील ऊर्जेचा आणि कल्पनांचा वापर करण्यासाठी दोन्ही राष्ट्र उत्सुक आहे. त्याशिवाय वित्तीय समृध्दीसाठी व्यापक भागिदारी निर्माण करणे, संरक्षण क्षेत्रात सहकार्य करुन दहशतवादाचा मुकाबला करणे हे आमचे सामायिक उद्दिष्ट आहे. पंतप्रधान नेत्यनाहू यांच्यासोबत माझे होणारे संभाषण या सर्व क्षेत्रात एक प्रगतीशील भागिदारी निर्माण करण्यासाठी आकार देणारे ठरेल. तसेच इस्रायलमधील भारतीय समुदाय आणि भारतीय वंशाच्या ज्यू नागरिकांसोबत संवाद साधण्यास मी अत्यंत उत्सुक आहे. या संवादातून दोन्ही देशांच्या नागरिकांना लाभ होईल. मान्यवर आणि मित्रांनो, माझ्या या दौऱ्यामुळे दोन्ही देशांमध्ये एका नव्या प्रवासाची नोंद होणार आहे. दोन्ही देशांच्या नागरिकांच्या कल्याणासाठी हा एकत्रित प्रवास करण्यास दोन्हीकडचा समाज अतिशय उत्सुक आहे. आपल्या या एकत्रित प्रवासातून भारत आणि इस्रायल दरम्यान एक भक्कम आणि मजबूत भागिदारी तयार व्हावी असा माझा उद्देश आहे. आपण केलेल्या भव्य स्वागताबद्दल मी पुन्हा एकदा आपले आभार मानतो. धन्यवाद. खूप-खूप धन्यवाद.
काबूल इथल्या दहशतवादी हल्ल्याचा पंतप्रधानांकडून निषेध, हल्ल्यातल्या मृतांप्रती शोक

काबूल इथल्या दहशतवादी हल्ल्याचा पंतप्रधान नरेंद्र मोदी यांनी निषेध केला आहे. या हल्ल्यात बळी पडलेल्या निष्पाप जीवांप्रती पंतप्रधानांनी शोक व्यक्त केला आहे. ‘काबूल इथल्या दहशतवादी हल्ल्याचा निषेध आणि या हल्ल्यात बळी पडलेल्या निष्पापांना श्रद्धांजली. दहशतवादाविरोधातल्या लढ्यात भारत अफगाणिस्तानसमवेत आहे’, असे पंतप्रधानांनी म्हटले आहे.
गुजरातमधील नवसारी इथे रस्ते अपघातात झालेल्या जीवितहानीमुळे पंतप्रधान शोकग्रस्त

गुजरातेतील नवसारी इथे रस्ते अपघातात झालेल्या जीवितहानीबद्दल पंतप्रधान नरेंद्र मोदी यांनी तीव्र शोक व्यक्त केला आहे. मोदी यांनी ‘प्रधान मंत्री राष्ट्रीय मदत निधी’- (पीएमएनआरएफ) –तून अपघातग्रस्तांना सानुग्रह मदत देण्याचे जाहीर केले आहे. नवसारी इथे रस्ते अपघातात झालेल्या जीवितहानीमुळे शोकग्रस्त असल्याचे सांगून पंतप्रधानांनी आपण मृतांच्या कुटुंबांच्या दुःखात सामील आहोत असे ट्विटर संदेशात म्हटले आहे. तसेच, जखमींच्या प्रकृतीत वेगाने सुधारणा होईल, अशी आशा त्यांनी व्यक्त केली आहे. मृतांच्या कुटुंबाला प्रत्येकी दोन लाख रुपये आणि जखमींना प्रत्येकी 50,000 रुपयांची मदत ‘पीएमएनआरएफ’मधून दिली जाईल, असे पंतप्रधानांनी सांगितले. पंतप्रधानांचा ट्वीट संदेश पुढीलप्रमाणे,
हिंदुस्थान अँटीबायोटिक्स लिमिटेडच्या जबाबदाऱ्या पूर्ण करण्यासाठी अतिरिक्त आणि रिक्त जमिनीची अंशत: विक्री करायला केंद्रीय मंत्रिमंडळाची मंजूरी

महाराष्ट्रात पुणे येथील हिंदुस्थान अँटीबायोटिक्स लिमिटेडच्या जबाबदाऱ्या पूर्ण करण्यासाठी अतिरिक्त आणि रिक्त जमिनीची अंशत: विक्री करायला, पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाच्या बैठकीत मंजूरी देण्यात आली. या प्रस्तावानुसार हिंदुस्थान अँटीबायोटिक्स लिमिटेडच्या मालकीच्या 87.70 एकर इतक्या अतिरिक्त आणि रिक्त जमिनीची अंशत: विक्री केली जाणार आहे. 821.17 कोटी रुपये रकमेच्या प्राप्तीसाठी ही विक्री केली जाणार आहे. तसेच 100 कोटी रुपये तत्काळ कर्जालाही मंत्रिमंडळाने मंजूरी दिली आहे.
औद्योगिक संबंध संहिता 2019 ला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने संसदेत औद्योगिक संबंध संहिता 2019 सादर करायला मंजुरी दिली आहे. लाभ: · काही महत्वाची प्रकरणे संयुक्तपणे तर उर्वरित प्रकरणे एका सदस्याकडून सोडवली जातील, जेणेकरुन प्रकरणांचा जलद गतीने निपटारा होईल, या संकल्पनेसाठी दोन सदस्यीय न्यायाधीकरणाची स्थापना. ° सध्याच्या तरतुदीला अधिक लवचिकता देण्यासाठी सरकारच्या पूर्व मंजुरीची अट शंभर कर्मचाऱ्यांसाठी कायम राखण्यात आली असून, अधिसूचनेद्वारे या संख्येत बदल करण्याची तरतूद आहे. ° निर्धारित प्रक्रियेनुसार कामगारांसाठी पुनर्कौशल्य निधीचा वापर केला जाणार. ° निश्चित कालावधीसाठी रोजगाराची व्याख्या तयार करण्यात आली असून, यामध्ये कुठलाही नोटीस कालावधी नसेल. पार्श्वभूमी: औद्योगिक संबंधावरील संहितेचा मसुदा पुढील तीन केंद्रीय कामगार कायद्यांच्या संबंधित तरतूदींचे सुसूत्रीकरण करुन आखण्यात आला आहे. · ट्रेड युनियन कायदा 1926 · औद्योगिक रोजगार कायदा 1946 · औद्योगिक वाद कायदा 1947
पंतप्रधानांचे प्रधान सल्लागार म्हणून पी.के.सिन्हा यांची नियुक्ती

पंतप्रधान कार्यालयाचे ओएसडी म्हणून सध्या काम पाहत असलेले पी.के.सिन्हा यांची पंतप्रधान नरेंद्र मोदी यांचे प्रधान सल्लागार म्हणून नियुक्ती झाली आहे. 13 जून 2015 ते 30 ऑगस्ट 2019 या काळात सिन्हा यांनी कॅबिनेट सचिव म्हणून काम पाहिले आहे. उत्तर प्रदेश केडरच्या 1977 च्या तुकडीतले ते भारतीय प्रशासकीय सेवा अधिकारी आहेत. ऊर्जा आणि नौवहन सचिव म्हणून सिन्हा यांनी काम केले आहे. पेट्रोलियम आणि नैसर्गिक गॅस मंत्रालयात विशेष सचिव म्हणूनही त्यांनी काम पाहिले आहे. दिल्ली विद्यापीठाच्या सेंट स्टीफन्स महाविद्यालयातून त्यांनी अर्थशास्त्रातली पदवी प्राप्त केली. त्यानंतर दिल्ली स्कूल ऑफ इकॉनॉमिक्समधून त्यांनी अर्थशास्त्रातले पदव्युत्तर शिक्षण घेतले. सेवेत असताना त्यांनी लोकप्रशासनात मास्टर्स डिप्लोमा आणि समाज शास्त्रात एमफिल केले आहे. भारतीय प्रशासकीय सेवेतल्या आपल्या प्रदीर्घ कारकिर्दीत सिन्हा यांनी उत्तर प्रदेश सरकार आणि केंद्र सरकारमध्येही विविध पदं भूषवली. राज्य स्तरावर त्यांनी जौनपूर आणि आग्य्राचे जिल्हा दंडाधिकारी, वाराणसीचे आयुक्त, नियोजन सचिव आणि सिंचन प्रधान सचिव म्हणून काम पाहिले. केंद्र सरकारमध्येही त्यांनी ऊर्जा आणि पायाभूत क्षेत्र, पेट्रोलियम आणि नैसर्गिक वायू, ऊर्जा नौवहन क्षेत्रात काम केले आहे. ऊर्जा, पायाभूत आणि वित्त क्षेत्रात त्यांचे प्राविण्य आहे.
संयुक्त राष्ट्रांच्या मुख्यालयात महात्मा गांधींचा अर्धपुतळा प्रत्येक भारतीयासाठी अभिमानास्पद : पंतप्रधान

नवी दिल्‍ली, 15 डिसेंबर 2022 संयुक्त राष्ट्रांच्या मुख्यालयात महात्मा गांधींचा अर्धपुतळा पाहून प्रत्येक भारतीयाला अभिमान वाटतो, असे उद्गार पंतप्रधान नरेंद्र मोदी यांनी काढले. संयुक्त राष्ट्रांचे सरचिटणीस अँटोनियो गुटेरेस यांच्या ट्विटला उत्तर देताना पंतप्रधान म्हणाले; "संयुक्त राष्ट्रांच्या मुख्यालयात महात्मा गांधींचा अर्धपुतळा पाहून प्रत्येक भारतीयाला अभिमान वाटतो. गांधीवादी विचार आणि आदर्श आपल्या विश्वाला अधिक समृद्ध करू दे आणि अधिक शाश्वत विकासाकडे नेऊ दे."
कर चुकवेगिरीला आळा घालण्यासाठी कर संबंधी उपाययोजना अंमलात आणण्यासाठी बहुस्तरीय करारावर स्वाक्षरी करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने कर चुकवेगिरीला आळा घालण्यासाठी कर संबंधी उपाययोजना अंमलात आणण्यासाठी बहुस्तरीय करारावर स्वाक्षरी करायला मंजुरी दिली. ओईसीडी / जी २० बीईपीएस प्रकल्पामुळे हा करार अस्तित्वात आला. नफा कमी दाखवून कर चुकवणाऱ्यांना आळा घालण्यासाठी हा करार करण्यात आला आहे.
मातृभूमी या मल्याळी दैनिकाच्या शतकमहोत्सवी वर्षानिमित्त वर्षभर सुरु राहणाऱ्या कार्यक्र्मांचे  पंतप्रधानांच्या हस्ते 18 मार्च रोजी होणार उद्घाटन

मातृभूमी या मल्याळी दैनिकाच्या शतकमहोत्सवी वर्षानिमित्त वर्षभर सुरु राहणाऱ्या कार्यक्रमाचे पंतप्रधान नरेंद्र मोदी 18 मार्च 2022 ला दुपारी 11 वाजता दूरदृश्य प्रणालीद्वारे उद्घाटन करणार आहेत. 18 मार्च 1923 ला मातृभूमी दैनिक सुरु झाले. राष्ट्रहिताचे मुद्दे ठळकपणे मांडतानाच सामाजिक सुधारणा आणि विकास कार्यक्रमही पुढे नेण्यात हे दैनिक अग्रस्थानी राहिले आहे. मातृभूमीच्या 15 आवृत्या असून 11 नियतकालिके आहेत. मातृभूमी पुस्तक विभागाकडून समकालीन विषयांवर विस्तृत श्रेणीत पुस्तके प्रकाशित करण्यात येतात.
म्यानमारच्या अध्यक्षांच्या राजकीय भेटीवेळी झालेले सामंजस्य करार

अ.क्र. सामंजस्य करार दस्ताऐवजावर सही (भारत) दस्ताऐवजावर सही (म्यानमार) विनिमय 1 मानवी तस्करीच्या संदर्भातला सामंजस्य करार, सुटका, पुर्नप्राप्ती, स्वदेश रवानगी, पुनर्रएकिकरण सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 2 भारत सरकार आणि युनियन ऑफ म्यानमार सरकारमधील त्वरित प्रभाव करणाऱ्या योजनांना निधीचे सहकार्य करण्याबाबत सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 3 राखीव राज्य सरकार आणि भारतीय दूतावास यांगॉन यांच्यात माऊक यू येथे भट्टी आणि रुग्णालय वसाहत आणि ग्वा इथं बीज साठवण गृहे आणि पाणी पुरवठा करण्याबाबत सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 4 राखीव राज्य सरकार आणि भारतीय दूतावास यांगॉन येथे यांच्यात राखीव राज्यातल्या पाच शहरांमधल्या वसाहतीत राखीव राज्य विकास कार्यक्रमाअंतर्गत सौर ऊर्जेद्वारा विद्युत पुरवठा करण्याबाबत योजना करार सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 5 राखीव राज्य सरकार आणि भारत दूतावास यांगॉन यांच्यात राखीव राज्य सरकार विकास योजनेअंतर्गत क्वावलाँग-ओहलफायू मार्ग, क्वाँग क्याव पाँग मार्ग निर्मिती संदर्भात योजना करार सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 6 सामाजिक स्वास्थ कल्याण सुरक्षा आणि पुनर्वसन मंत्रालय, भारतीय दूतावास यांगॉन आणि राखीव राज्य विकास योजनेअंतर्गत बालवाडी शाळा उघडण्यासंदर्भात सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 7 लाकूड तस्करी विरोधी तसेच व्याघ्र संवर्धन आणि वनसंपत्ती देखभाल विषयक सामंजस्य करार सौरभ कुमार, म्यानमार येथील भारताचे राजदूत मो. क्याव औंग, म्यानमारचे भारतातील राजदूत दस्तावेजावर सही करणारे 8 भारत सरकार आणि ऊर्जा आणि वीज पुरवठा मंत्रालय, म्यानमार यांच्या पेट्रोलियम उत्पादनांविषयक सामंजस्य करार सुनील कुमार, सहसचिव, पेट्रोलियम नैसर्गिक वायू उत्पादन,भारत सरकार यू थान झाव, महासंचालक, तेल आणि वायू नियमन विभाग, ऊर्जा वीज पुरवठा मंत्रालय, म्यानमार सौरभ कुमार, भारतीय राजदूत, म्यानमार, मो क्याव ओंग, म्यानमार राजदूत, भारत 9 दळणवळण करार, मंत्रालय भारत सरकार आणि परिवहन आणि संपर्क मंत्रालय म्यानमार यांच्यात संपर्काबाबत सामंजस्य करार अन्‍शू प्रकाश, सचिव, माहिती, दळणवळण, तंत्रज्ञान, संदेशवहन मंत्रालय मो क्याव ओंग, म्यानमार राजदूत, भारत सौरभ कुमार, भारतीय राजदूत, म्यानमार, मो क्याव ओंग, म्यानमार राजदूत, भारत
पंतप्रधानांनी नेपाळच्या पंतप्रधानांशी संवाद साधला

पंतप्रधान नरेंद्र मोदी यांनी नेपाळमध्ये पोलिसांच्या गोळीबारात बिहार मध्यल्या युवकाच्या झालेल्या दुर्देवी मृत्युबद्दल धक्का बसल्याचे सांगून, या घटनेची निंदा केली आहे. पंतप्रधान मोदी यांनी नेपाळचे पंतप्रधान के.पी. ओली यांच्याशी संवाद साधला. या घटनेबद्दल पंतप्रधानांनी चिंता व्यक्त केली आणि या घटनेबद्दल विस्तृत माहिती द्यावी अशी विनंती केली. इंधन आणि इतर जीवनावश्यक वस्तूंच्या पुरवठयाबाबत बोलतांना भारताकडून याबाबत कोणतीही आडकाठी नसल्याचे पंतप्रधानांनी स्पष्ट केले. नेपाळमधल्या समस्येवर लवकर आणि परिणामकारी तोडगा काढण्यासाठी काम करावे, असे पंतप्रधानांनी नेपाळी नेत्यांना सुचवले.
पंतप्रधानांनी जालियानवाला बाग हत्याकांडातील शहिदांना वाहिली श्रद्धांजली

पंतप्रधान नरेंद्र मोदी यांनी जालियानवाला बाग हत्याकांडातील शहिदांना श्रद्धांजली वाहिली. “आजच्याच दिवशी जालियानवाला बागेत निर्दयपणे मारलेल्या हुतात्म्यांना मी नमन करतो. त्यांचे धैर्य आणि त्याग आपण कधीच विसरणार नाही. त्यांचे शौर्य येणारी अनेक वर्षे भारतीयांना प्रेरणा देत राहील”, असे पंतप्रधानांनी आपल्या संदेशात म्हंटले आहे.
उपयोजित विज्ञान आणि औद्योगिक तंत्रज्ञान क्षेत्रामध्ये (अप्लाइड सायन्स अॅण्ड इंडस्ट्रियल टेक्नॉलॉजी) सहकार्य वाढविण्यासाठी भारत आणि दक्षिण कोरिया यांच्यात झालेल्या सामंजस्य कराराचा केंद्रीय मंत्रिमंडळाकडून आढावा

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला, भारत आणि दक्षिण कोरिया यांच्यातील उपयोजित विज्ञान आणि औद्योगिक तंत्रज्ञान क्षेत्रामधील सहकार्यावरील सामंजस्य कराराची माहिती देण्यात आली. दक्षिण कोरियाच्या राष्ट्रपतींच्या भारत भेटीदरम्यान 9 जुलै 2018 रोजी नवी दिल्ली येथे या सामंजस्य करारावर स्वाक्षरी करण्यात आली. शाश्वत विकास आणि राहणीमानात सुधारणा घडवून आणण्यासाठी उपयोजित विज्ञान आणि औद्योगिक तंत्रज्ञान क्षेत्रामध्ये द्विपक्षीय सहकार्य वाढविणे हा या कराराचा उद्देश आहे.
पंतप्रधान नरेंद्र मोदी यांनी रशियाचे अध्यक्ष महामहिम व्लादिमीर पुतीन यांच्याशी दूरध्वनीवरून केली चर्चा

नवी दिल्‍ली, 1 जुलै 2022 पंतप्रधान नरेंद्र मोदी यांनी आज रशियाचे अध्यक्ष महामहिम व्लादिमीर पुतीन यांच्याशी दूरध्वनीवरून संवाद साधला. डिसेंबर,2021 मध्ये राष्ट्राध्यक्ष पुतीन यांच्या भारत भेटीदरम्यान घेतलेल्या निर्णयांच्या अंमलबजावणीचा, उभय नेत्यांनी आढावा घेतला. विशेषत: कृषी उत्पादने, खते आणि औषध उत्पादनांच्या द्विपक्षीय व्यापाराला आणखी प्रोत्साहन कसे देता येईल यावर त्यांनी विचार विनिमय केला. आंतरराष्ट्रीय ऊर्जा आणि खाद्यपदार्थ बाजारपेठेच्या स्थितीसह जागतिक समस्यांवर देखील उभय नेत्यांनी चर्चा केली. युक्रेनमधील सद्य परिस्थिती संदर्भात,पंतप्रधानांनी संवाद आणि मुत्सद्देगिरीच्या बाजूने भारताच्या दीर्घकालीन भूमिकेचा पुनरुच्चार केला. जागतिक आणि द्विपक्षीय मुद्द्यांवर नियमित सल्लामसलत करण्याबाबत दोन्ही नेत्यांनी सहमती दर्शवली.